**Ministru kabineta noteikumu projekta “Par Starptautiskās tiesas obligātās jurisdikcijas atzīšanas deklarāciju” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir pieņemt un apstiprināt deklarāciju, lai saskaņā ar Apvienoto Nāciju Organizācijas ietvaros izveidotās Starptautiskās tiesas Statūtu 36. panta otro daļu atzītu Starptautiskās tiesas obligāto jurisdikciju. Deklarācija izstrādāta saskaņā ar likuma “Par Starptautiskās tiesas jurisdikcijas atzīšanu” (turpmāk – likums) 2. pantā noteikto deleģējumu. Likuma 2. pants paredz, ka “Ministru kabinets izstrādā Starptautiskās tiesas Statūtos noteikto deklarāciju un iesniedz to Apvienoto Nāciju Organizācijas Ģenerālsekretāram”, tāpat likuma 3. pantā ir paredzēti galvenie nosacījumi, uz kādiem Latvija atzīs Starptautiskās tiesas jurisdikciju, bet detalizēta deklarācijas teksta izstrāde ir uzticēta Ministru kabinetam. Deklarācijas projekts, ievērojot likuma nosacījumus un tā anotācijā noteikto, paredz detalizētus nosacījumus Starptautiskās tiesas obligātās jurisdikcijas atzīšanai. Deklarācijas projekts paredz noteikt Starptautiskajai tiesai jurisdikciju pār visiem strīdiem, kas cēlušies pēc 2018. gada 18. novembra. Deklarācija tiks parakstīta latviešu un angļu valodā. Ministru kabineta noteikumi stāsies spēkā parastajā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts izstrādāts saskaņā likuma “Par Starptautiskās tiesas jurisdikcijas atzīšanu” 2. pantu, kas paredz, ka “Ministru kabinets izstrādā Starptautiskās tiesas Statūtos noteikto deklarāciju un iesniedz to Apvienoto Nāciju Organizācijas Ģenerālsekretāram.” |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  20.12.2017. ir stājies spēkā likums “Par Starptautiskās tiesas jurisdikcijas atzīšanu” (turpmāk – Likums). Likuma 2. pantā ir noteikts, ka “Ministru kabinets izstrādā Starptautiskās tiesas Statūtos noteikto deklarāciju un iesniedz to Apvienoto Nāciju Organizācijas Ģenerālsekretāram.” Likuma 3. pantā ir paredzēti galvenie nosacījumi, uz kādiem Latvija atzīs Starptautiskās tiesas (turpmāk – Tiesas) jurisdikciju, bet detalizēta deklarācijas teksta izstrāde ir uzticēta Ministru kabinetam. Deklarācija tiks pieņemta un apstiprināta līdzīgi starptautiskajiem līgumiem (līdzīga kārtība tika ievērota, apstiprinot šādas deklarācijas pirms Latvijas okupācijas), tajā pašā laikā, ievērojot jautājuma specifiku un unikalitāti. Deklarācija tiks sagatavota un parakstīta latviešu un angļu valodā.  Deklarācijā ietveramais saturs tika detalizēti atspoguļots likumprojekta anotācijā. Tāpat tās iespējamais paraugs bija iekļauts atzinumā par ANO Starptautiskās tiesas jurisdikciju atzīstošo deklarāciju, ko sniedza Ārlietu ministra Starptautisko un Eiropas tiesību neatkarīgo ekspertu padome (turpmāk – NEP). Atzinums tika pievienots likumprojekta pakotnei, ko izskatīja Ministru kabineta sēdē 2017. gada 18. augustā. Ievērojot reciprocitātes jeb abpusējības principu deklarācijā tiek paredzēti šādi nosacījumi:**1.** **Atsauce uz Latvijas Republikas valstisko nepārtrauktību** – no Latvijas nepārtrauktības perspektīvas raugoties, Latvijai 1940. gadā spēkā esošās tiesības un saistības ir spēkā esošas, ja tās nav mainītas atbilstoši starptautiskajām tiesībām. Attiecīgi atbilstoši Tiesas Statūtu 36. panta piektajai daļai Pastāvīgās Starptautiskās Tiesas (izveidota 1922. gadā Tautu Savienības ietvaros) deklarācijas ir attiecināmas arī uz Starptautisko tiesu (piemēram, Dominikānas Republikai vēl arvien ir spēkā esoša 1924. gada deklarācija). Tajā pašā laikā Tiesas mājas lapā Latvijas deklarācija nav pieminēta, un Tiesas prakse par Pastāvīgās Starptautiskās Tiesas (PST) deklarācijām ir diezgan neskaidra. Latvija bija iesniegusi deklarāciju, atzīstot PST jurisdikciju. Pirmā deklarācija tika iesniegta 1923. gada 11. septembrī (bet nestājās spēkā, jo netika ratificēta); otrā deklarācija tika iesniegta 1929. gada 10. septembrī un stājās spēkā 1930. gada 26. februārī uz pieciem gadiem; trešā deklarācija tika iesniegta 1935. gada 31. janvārī un stājās spēkā 1935. gada 26. februārī uz pieciem gadiem un pēc tam bija spēkā līdz īpašai atsaukšanai (kas nav notikusi). Atsauce ir nepieciešama valsts nepārtrauktības doktrīnas akcentēšanai, vēlreiz apliecinot Latvijas konsekvento nostāju šajā jautājumā. Atsauce uz Latvijas Republikas valstisko nepārtrauktību ir ietverta deklarācijas 3.punktā.**2.** **Citu saistošu starptautisko strīdu risināšanas līdzekļu izmantošana un starptautiskajos līgumos paredzēto strīdu risināšanas mehānismu prioritāte** – nosacījuma galvenais mērķis ir novērst kolīzijas starp Tiesas un citiem tiesvedības mehānismiem (vispārējais princips par tiesvedības nedublēšanu), par kuriem jau ir notikusi vienošanās vai šāda vienošanās vēl būtu jāpanāk, ar nosacījumu, ka risinājumam minētajos mehānismos būtu saistošs raksturs. Latvijai kā mazai valstij ir izdevīgāki saistoši strīdu risināšanas modeļi, tādējādi, ja risinājums netiek panākts neformālu sarunu veidā vai citā formālā tiesvedības mehānismā, tai būtu iespēja vērsties Tiesā. Šis nosacījums ir ietverts deklarācijas 1. (i) punktā.Deklarācijā tiks īpaši izdalīts regulējums – strīdu risināšanas metodes, ko paredz starptautiskie līgumi. Šāds nosacījums izslēgtu Tiesas jurisdikciju attiecībā uz tiem starptautiskajiem līgumiem, kas paredz īpašus mehānismus attiecībā uz strīdu risināšanu vai pienākumu izpildes pārbaudi (piemēram, Cilvēktiesību un pamatbrīvību aizsardzības konvencija, Vispārējā konvencija par nacionālo minoritāšu aizsardzību). Nosacījums atbilstu Latvijas interesēm, jo liktu juridiski un politiski strīdīgos jautājumus risināt tajās institūcijās, kurās Latvijai jau ir liela pieredze, tādējādi tiktu aizsargātas valsts intereses no potenciāli zaudētām tiesvedībām Tiesā. Šis nosacījums ir ietverts deklarācijas 1. (ii) punktā.**3.** **Tādas obligātās jurisdikcijas neatzīšana, ko prasītājs atzinis tikai konkrēta strīda risināšanai** – minētais nosacījums attiecas uz tā saucamajām taktiskajām prasībām, kurās prasītājs principā nepiekrīt Tiesas jurisdikcijai un ir iesniedzis piekrišanu tikai konkrētajam strīdam, tādējādi nerīkojoties atbilstoši deklarācijas iesniegšanas galvenajam mērķim un garam. Papildus minētajam nosacījumam ir ietverts cits taktiskais nosacījums, ka 12 mēnešus pēc Tiesas jurisdikcijas atzīšanas valsts nevar vērsties pret Latviju Tiesā. Taktisko prasību ietveršana deklarācijā ir ierasta starptautiskā prakse, un tas ļauj iespēju robežās izvairīties no iesaistīšanās tiesvedībā, kurai ir apgrūtināta iepriekšējā sagatavošanās.Starptautiskās tiesvedības praksē atbildētājvalsts bieži ir neizdevīgākā pozīcijā, jo pēc prasības iesniegšanas un tiesvedības procesa sākšanas tai ir steidzami jāveido pārstāvju komanda, jāpēta faktiskie apstākļi un jāpārdomā juridiskie argumenti. Latvijas gadījumā šis būtu būtisks apsvērums, lai būtu lielākas iespējas sagatavoties lietai. Vienlaicīgi taktiskie nosacījumi par jurisdikcijas atzīšanu konkrētai lietai stiprina tiesisko noteiktību starptautiskajās attiecībās. Tas ļautu izvairīties no tā saucamās labvēlīgākā strīdu mehānisma meklēšanas, izmantojot līdzekļus un metodes, kas nav piemērotas šādai rīcībai. Vēloties strīdu risināt Starptautiskajā tiesā, valstij būs jāspēj panākt vienošanas ar strīdā iesaistīto pusi par strīda nodošanu Tiesai citā veidā un nevis izmantojot obligātās jurisdikcijas atzīšanas taktiku. Šis nosacījums ir ietverts deklarācijas 1. (iv) punktā.**4.**  **Laika ietvari jurisdikcijas īstenošanai** – ar laika ierobežojumu tiktu ieviests tā sauktais “Beļģijas modelis”, ar kuru no Tiesas jurisdikcijas tiek izslēgti strīdi, kas ir izcēlušies pirms deklarācijas iesniegšanas, un strīdi, kas attiecas uz notikumiem pirms deklarācijas iesniegšanas. “Beļģijas modelis” ir veiksmīgākais variants nelielām valstīm, kurām ir maza pieredze starptautiskās tiesvedībās. Tas ļauj ierobežot jautājumu loku, kas pakļauts Tiesas jurisdikcijai. Latvijai šādi nosacījumi nodrošinātu lielāku aizsardzību no iespējamiem strīdiem, kas rastos uzreiz pēc Tiesas jurisdikcijas atzīšanas.Deklarācijas projekts paredz noteikt Starptautiskajai tiesai jurisdikciju pār visiem strīdiem, kas cēlušies pēc 2018. gada 18. novembra. Minētajam datumam ir ļoti simboliska nozīme, tāpat uz šo datumu kā vienu no iespējām bija norādījusi NEP savā atzinumā. Šis nosacījums ir ietverts deklarācijas 1. punkta ievaddaļā.**5. Nacionālās drošības interešu aizsardzība saistībā ar bruņoto spēku uzņemšanu un nosūtīšanu uz ārvalstīm** – šāds nosacījums paredzēts, lai noteiktu, ka jautājumos, kas skar valsts aizsardzību un drošību (piemēram, Latvijas Nacionālo bruņoto spēku karavīru dalība starptautiskajās operācijās un misijās ārvalstīs vai ārvalstu bruņoto spēku atrašanās Latvijā), Latvija neatzīst Tiesas jurisdikciju. Minētais nosacījums ir saistīts ar šī brīža ģeopolitisko situāciju un tieši skar ar Latvijas suverenitāti un integritāti saistītos jautājumus. Šis nosacījums ir ietverts deklarācijas 1. (iii) punktā.**6. Prasītāja pienākumu vismaz sešus mēnešus iepriekš informēt Latvijas Republiku par nodomu vērsties pret to Starptautiskajā tiesā** – tā kā atbildētājs ir neizdevīgākā situācijā strīdā Tiesā, tad, paredzot šādu nosacījumu, citām valstīm būtu uzlikts par pienākumu brīdināt Latviju rakstveidā par vēršanos Tiesā (ja risinājums nav panākts sarunu ceļā), kas ļautu labāk sagatavoties savas pozīcijas aizstāvēšanai, kā arī apzināt resursus, kas nepieciešami tiesvedībai. Šis nosacījums izriet no Likuma 3. panta 6. punktā un ir ietverts deklarācijas 1. (v) punktā.**7. Iespēja jebkurā laikā atsaukt vai veikt grozījumus deklarācijā** – nosacījums paredz iespēju, ka Latvija var izdarīt grozījumus deklarācijā, piemēram, norādīt jaunus nosacījumus, tos precizēt, atcelt vai atsaukt deklarāciju pilnībā, tādējādi Latvijai tiek sniegta iespēja aktualizēt deklarācijā iekļauto, ja šāda nepieciešamība radīsies. Šis nosacījums ir ietverts deklarācijas 2. punktā.  |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija. Atzinumu par ANO Starptautiskās tiesas jurisdikciju atzīstošo deklarāciju sniedza Ārlietu ministra Starptautisko un Eiropas tiesību neatkarīgo ekspertu padome. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Izstrādes procesā ir grozījumi Ministru kabineta 2003. gada 29. aprīļa noteikumos Nr. 237 “Ārlietu ministrijas nolikums”, kas, paredzēs, ka Ārlietu ministrijai tiek piešķirta jauna kompetence kā koordinējošajai iestādei ar ANO Starptautisko tiesu saistītos jautājumos. |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību  | Nav attiecināms. |
| 2. | Citas starptautiskās saistības  | Saskaņā ar Statūtu 36. panta otro daļu tiek atzīta Starptautiskās tiesas jurisdikcija. |
|  | Cita informācija  | Nav  |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projektā paredzēto saistību izpildi koordinē Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Nav attiecināms. |
| 3. | Cita informācija | Nav |

Ārlietu ministrs Edgars Rinkēvičs

Vīza: valsts sekretārs Andrejs Pildegovičs

Lauva, 67016246

arnis.lauva@mfa.gov.lv